input: NARIADENIE KOMISIE (EÚ) č. 1093/2013
  zo 4. novembra 2013,
  ktorým sa mení nariadenie Európskeho parlamentu a Rady (ES) č. 638/2004 a nariadenie Komisie (ES) č. 1982/2004, pokiaľ ide o zjednodušenie systému Intrastat a zber informácií v rámci tohto systému
  EURÓPSKA KOMISIA,
  so zreteľom na Zmluvu o fungovaní Európskej únie,
  so zreteľom na nariadenie Európskeho parlamentu a Rady (ES) č. 638/2004 z 31. marca 2004 o štatistike Spoločenstva o obchodovaní s tovarom medzi členskými štátmi a o zrušení nariadenia Rady (EHS) č. 3330/91 (1), a najmä na jeho článok 9 ods. 1 a článok 10 ods. 3,
  keďže:
  (1)
  V nariadení (ES) č. 638/2004 sa stanovil spoločný rámec pre systematickú tvorbu štatistiky Spoločenstva o obchodovaní s tovarom medzi členskými štátmi.
  (2)
  Stanovená minimálna miera pokrytia prijatí by sa z dôvodu technického a ekonomického vývoja mohla upraviť, pričom štatistiky by naďalej spĺňali platné kvalitatívne ukazovatele a normy. Toto zjednodušenie umožní znížiť spravodajské zaťaženie spravodajských jednotiek, najmä malých a stredných podnikov. Miera pokrytia prijatí by sa preto mala znížiť z 95 % na 93 %.
  (3)
  V nariadení Komisie (ES) č. 1982/2004 z 18. novembra 2004, ktorým sa vykonáva nariadenie Európskeho parlamentu a Rady (ES) č. 638/2004 o štatistike Spoločenstva o obchodovaní s tovarom medzi členskými štátmi a rušia sa nariadenia Komisie (ES) č. 1901/2000 a (EHS) č. 3590/92 (2), sú stanovené opatrenia v súvislosti so zberom informácií v rámci systému Infrastat. Členské štáty sú síce povinné zasielať Eurostatu svoje mesačné výsledky podľa štatistickej hodnoty, pokiaľ však ide o praktické opatrenia v súvislosti s jej zberom, sú ich možnosti obmedzené. Mal by sa zabezpečiť jednotný prístup k zberu informácií v rámci systému Intrastat, pričom by sa mali zjednodušiť mechanizmy zberu, pokiaľ ide o štatistickú hodnotu.
  (4)
  Opatrenia stanovené v tomto nariadení sú v súlade so stanoviskom Výboru pre štatistiku o obchodovaní s tovarom medzi členskými štátmi,
  PRIJALA TOTO NARIADENIE:
  Článok 1
  V článku 10 ods. 3 nariadenia (ES) č. 638/2004 sa hodnota „95 %“ nahrádza hodnotou „93 %“.
  Článok 2
  V článku 8 nariadenia (ES) č. 1982/2004 sa odsek 2 nahrádza takto:
  „2. Členské štáty okrem toho môžu zbierať aj údaje o štatistickej hodnote tovaru, ako je definovaná v prílohe k nariadeniu (ES) č. 638/2004.“
  Článok 3
  Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
  Toto nariadenie je záväzné v celom rozsahu a priamo uplatniteľné vo všetkých členských štátoch.
  V Bruseli 4. novembra 2013